РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

10 Број 06- 2/89-13

26. март 2013. године

Б е о г р а д

ЗАПИСНИК

17. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ,

ОДРЖАНЕ 7. МАРТА 2013. ГОДИНЕ

Седница је почела у 9,15 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгомир Ј. Карић, Миодраг Николић, Небојша Берић, Бранка Каравидић, Петар Шкундрић, Зоран Анђелковић, Кенан Хајдаревић и Владимир Илић.

Седници су присуствовали заменици чланова Одбора: Бојан Јаковљевић (заменик члана Одбора Александре Томић), Бојана Божанић (заменик члана Одбора Ненада Поповића), Милан Лапчевић (заменик члана Одбора Радојка Обрадовића) и Дејан Рајчић (заменик члана Одбора Велимира Станојевића).

Седници нису присуствовали чланови Одбора: Душан Петровић, Бошко Ристић, Иван Јовановић, Ненад Поповић, Радојко Обрадовић, Славица Савић и Велимир Станојевић.

Седници су, на позив председника, присуствовали: Дејан Новаковић, државни секретар у Министарству енергетике, развоја и заштите животне средине; Петар Станојевић, помоћник у Министарству енергетике, развоја и заштите животне средине; Дејан Трифуновић, помоћник у Министарству енергетике, развоја и заштите животне средине; Јасмина Роскић, начелник одељења у Министарству спољне и унутрашње трговине и телекомуникација; Гордана Петковић, виши саветник у Министарству енергетике, развоја и заштите животне средине; Зоран Ибровић, виши саветник у Министарству енергетике, развоја и заштите животне средине, Александра Бабић, шеф одсека у Министарству енергетике, развоја и заштите животне средине, и Антонела Солујић, шеф Одсека за енергетску ефикасност у Министарству енергетике, развоја и заштите животне средине.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о ефикасном коришћењу енергије, који је поднела Влада (број 011-424/13 од 5. фебруара 2013. године);

2. Разматрање Предлога закона о потврђивању Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију, који је поднела Влада (број 011-623/13 од 14. фебруара 2013. године);

3. Разматрање Предлога закона о потврђивању Споразума између Републике Србије и Уједињених Арапских Емирата о узајамном подстицању и заштити улагања, који је поднела Влада (број 335-813/13 од 28. фебруара 2013. године).

Пре разматрања утврђених тачака дневног реда, Одбор је већином гласова усвојио записнике 15. и 16. седнице Одбора.

Прва тачка дневног реда - **Разматрање Предлога закона о ефикасном коришћењу енергије**

Одбор је разматрао Предлог закона о ефикасном коришћењу енергије у начелу и поднео Извештај Народној скупштини.

У уводним напоменама, Дејан Трифуновић, помоћник у Министарству енергетике, развоја и заштите животне средине, је истакао да је предложени закон један од кључних закона у области енергетике. На њему се темељно радило са међународним и домаћим експертима. Поред нових инвестиција и мера, у енергетској политици не може се ништа озбиљније урадити ако се не посвети довољно пажње штедњи енергије. Потрошња енергије мора да се смањи за 9% до 2018. године. Законом се обухвата око 70% потрошње примарне енергије и дефинишу обвезници на које ће се применити систем енергетског менаџмента ради управљања потрошњом енергије. Производи ће имати означене нивое енергетске ефикасности. Уводи се мерење и наплата према испорученој количини енергије и систем развоја тржишта услуга енергетске ефикасности, а кроз тај механизам биће дефинисан и буџетски фонд за енергетску ефикасност. У року од шест до 18 месеци биће донето око 29 подзаконских аката како би у 2014. години почела примена мера предвиђених законом.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* која је обавеза општина које имају испод 20 хиљада становника у вези

контроле енергетске ефикасности;

* како и на који начин се запошљавају енергетски менаџери и да ли раде

у локалној самоуправи или на неком другом месту;

* како да општине приме и на који начин енергетске менаџере, јер је број

запослених у локалним самоуправама лимитиран законом;

* да ли се обавезна контрола рада котлова за грејање преко 20 киловата

односи и на који начин и на индивидуалне објекте;

* да ли су општине које имају мање од 20 хиљада становника у обавези

да ураде план и програм енергетске ефикасности.

У расправи је истакнуто да је предложени закон неопходан ради остваривања циљева енергетске политике и да га треба подржати, посебно имајући у виду да се уводи савремени менаџмент у сектору коришћења енергије од стране великих потрошача. Он обухвата све што треба да садржи и сагласан је са циљевима енергетске политике и обавезама које смо прихватили у процесу придруживања Европској унији. Последњих 10 година привреда Србије има повећан утрошак енергије, посебно електричне, по јединици производа и значајно учешће енергије у укупном друштвеном производу, као и велике губитке у системима за производњу и дистрибуцију, због технолошке застарелости. Развијене земље имају потрошњу енергије која је три или четири пута мања по јединици површине објекта или по произведеној количини производа него што је у Србији. Србија увози струју, гас, кокс и нафту. Конкурентност производа на светском тржишту може се остварити само смањењем утрошка енергије, односно подизањем енергетске ефикасности. Закон пружа прилику да остваримо велике уштеде и достигнемо ниво енергетске ефикасности који је већ присутан у неким развијеним европским земљама. Предвидео је обавезу означавања производа који троше енергију и енергетску ефикасност производње, дистрибуције и потрошње. Он може да допринесе општем нивоу знања неопходном и сваком грађанину који користи енергију да се према њој односи са дужном пажњом. Изнето је да је мало обрађена материја енергетске ефикасности објеката, односно да се не види какав ће однос бити према новим објектима који се граде. Док не уведемо обавезност и некакве стандарде при изградњи објеката који ће бити везани за грађевинску дозволу, односно обавезу да не може да се добије грађевинска дозвола уколико нема елабората о енергетској ефикасности и одговарајућој заштити тешко се могу постићи веће уштеде у загревању и хлађењу објеката. Требало је правну норму која се односи на зграде и зградарство израженије прописати, с обзиром на ниво потрошње енергије за грејање и хлађење. Међутим, изнето је и да ипак нови објекти који се граде углавном имају изолацију и да не би требало уводити обавезност неке посебне дозволе за енергетску ефикасност, јер би то успоравало добијање грађевинске дозволе и градњу. Постоји закон који регулише минимум услова за подизање било ког објекта. Проблем су објекти који су већ изграђени, посебно они без дозвола, и како код њих подићи енергетску ефикасност.

Истакнуто је да мере и читав концепт Закона о енергетској ефикасности тешко могу да се примене без адекватне финансијске подршке државе, пре свега, путем повољних кредита и мањих пореза за производе који доприносе повећању енергетске ефикасности. Можда је требало предвидети независан буџет за енергетску ефикасност, односно фонд. Треба што пре донети подзаконска акта неопходна за примену предложеног закона. Изнете су одређене примедбе на терминологију која се употребљава у предложеном закону. Предложено је, поред осталог, да се уместо термина енергетски менаџер употреби термин саветник за енергетску ефикасност. Одређене обрасце, начин полагања обуке, образовање комисије и друго треба да прописује министарство, а не министар, па тако да стоји и у предложеном закону. Министар треба да се бави стратешком политиком енергетике. Нерационално је да се врши контрола клима уређаја преко 12 киловата, односно да скоро свако домаћинство има обавезу контроле клима уређаја. Изнето је да недостаје обавеза или мера да се информише јавност или поведе озбиљна кампања о енергетској ефикасности, како би се подигла свест потрошача о значају штедње енергије. За одређивање обвезника система енергетског менаџмента требало је поред броја становника у локалним самоуправама узети и друге критеријуме, посебно за туристичке општине. Туристичке општине имају велики број објеката и прихватају велики број људи.

Поводом дискусије, Дејан Трифуновић, помоћник у Министарству енергетике, развоја и заштите животне средине, је рекао да су обвезници система енергетског менаџмента дефинисани, пре свега, на основу двогодишњег пројекта у оквиру кога је урађена велика студија у сарадњи са јапанском организацијом за међународни развој. Обвезници система енергетског менаџмента су око 130 привредних друштава, 30 субјеката у делу услуга, јединице локалне самоуправе које имају преко 20 хиљада становника, око 160 општина, јавни сектор, енергетски сектор и други. Око 20 до 30 општина није укључено у систем обавезног енергетског менаџмента. Енергетски менаџер је лице именовано од стране обвезника система и оно управља потрошњом одређеног обвезника, прикупља и анализира податке, припрема програме и доноси мере и доставља извештаје ресорном министарству. Он је запослен у локалној самоуправи, предузећу, или неком другом обвезнику система енергетског менаџмента. Енергетски саветник врши контролу и директно одговара ресорном министарству. Примену предложеног закона пратиће одговарајућа кампања. Предложене одредбе у вези зградарства рађене су у сарадњи са Министарством грађевинарства и урбанизма које има правилник у коме је уведена обавеза енергетских пасоша. Водило се рачуна да решења у предложеном закону буду комплеметарна са енергетским пасошима који су у надлежности Министарства грађевинарства и урбанизма. Сегмент контроле котлова и система за грејање и климатизацију преузет је из директиве Европске уније. Општине са мање од 20 хиљада становника морају имати план и програм енергетске ефикасности. Енергетски менаџер не мора бити стално запослено лице, већ може бити и лице ангажовано по уговору.

У дискусији су учествовали Драгомир Карић, Петар Шкундрић, Бојана Божанић, Владимир Илић, Милан Лапчевић, Зоран Пралица, Бранка Каравидић и Дејан Трифуновић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о ефикасном коришћењу енергије у начелу.

За известиоца Одбора на седници Народне скупштине одређена је Александра Томић, председник Одбора.

Друга тачка дневног реда - **Разматрање Предлога закона** **о потврђивању Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију**

Одбор је разматрао Предлог закона о потврђивању Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију и поднео Извештај Народној скупштини.

У уводиним напоменама, Петар Станојевић, помоћник у Министарству енергетике, развоја и заштите животне средине, је истакао да предложени споразум гарантује известан степен енергетске безбедности. Споразумом се предвиђа да ће Србија добити око пет милијарди кубних метара природног гаса годишње, што је два и по пута више него што га Србија тренутно користи. Србија добија, поред осталог могућност да изгради гасне електране. У прилогу Споразума регулисан је стари дуг за природан гас.

У дискусији, постављено је питање колико је укупан дуг за природни гас. Истакнуто је да је цена гаса далеко већа од свих земаља у окружењу зато што су ненаплаћени дугови великих губиташа, па због њих трпе и привредници који уредно плаћају гас, јер им је роба неконкурентна због велике цене гаса.

Поводом дискусије Петар Станојевић, помоћник у Министарству енергетике, развоја и заштите животне средине, је рекао да укупан дуг износи 40 милиона и 680 хиљада 153 долара, а до сада је регулисан дуг у износу око 175 милиона долара.

У дискусији су учествовали Миодраг Николић и Петар Станојевић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о потврђивању Споразума између Владе Републике Србије и Владе Руске Федерације о испорукама природног гаса из Руске Федерације у Републику Србију.

За известиоца Одбора на седници Народне скупштине одређена је Александра Томић, председник Одбора.

Трећа тачка дневног реда– **Разматрање Предлога закона о потврђивању Споразума између Републике Србије и Уједињених Арапских Емирата о узајамном подстицању и заштити улагања**

Одбор је разматрао Предлог закона о потврђивању Споразума између Републике Србије и Уједињених Арапских Емирата о узајамном подстицању и заштити улагања и поднео Извештај Народној скупштини.

У уводним напоменама, Јасмина Роскић, начелник у Министарству спољне и унутрашње трговине и телекомуникација, је рекла да се предложеним споразумом гарантује третман најповлашћеније нације страним улагачима, заштита од некомерцијалних ризика, обезбеђује слободан трансфер улагања и заштита у случају евентуалног спора, у складу са међународним стандардима. Споразум је базиран на стандардима који важе у земљама ОЕЦД.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о потврђивању Споразума између Републике Србије и Уједињених Арапских Емирата о узајамном подстицању и заштити улагања.

За известиоца Одбора на седници Народне скупштине одређена је Александра Томић, председник Одбора.

Седница је закључена у 10,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Душан Лазић др Александра Томић